HRVATSKO KNJIŽEVNO STVARALAŠTVO U 2017.

Obrazloženja u nastavku napisao je šef Katedre prof. dr. sc. Goran Rem.

**Miroslav Mićanović**, u lirskoj knjizi ***Obrt za pranje perja***, organski šalje u tekstni suživot i stihovanu i liriku u prozi, i esejne minijature i autoprojektne prozne manifeste, kao i bilješkovne fenomenološke male skice. Ta knjiga kombinira arskombinatorijske stihovne magnete pune polja ponavljanja i okretanja u zabrinutim i strogim konkretističkim slikovnim igrama, s najprofinjenijim intertekstualnim izlošcima neupitno neslučajnih navoda – koji uživaju u svojim mićanovićevskim neokontekstima. Novi mikrokonteksti znanih i anonimnih zapisa osvježuju čitateljeva vozanja, šetanja i listanja ulica, cesta i zidova, a sveukupna knjiga majstorija je lunaparkovnog vozanja na vrtuljcima neukradivog djetinjstva pisma.

**Miroslav Cmuk** u esejističkoj knjizi ***Stripizam*** napokon odčitava strip kao dio najintenzivnijeg propitivanja čovjekove ovisnosti o vizualnosti dvadesetog i nešto više stoljeća. Neporeciva je stripova definicija vizualne naracije, ali i ritmička prednost u dinamičnoj upotrebi kvadrata i njenom estetski igranom iznevjeravanju, točnije jurišnom osposobljavanju primatelja za kritički i stimulirano kompromitiranje izmanipulirane zbilje koja se navodno nalazi u povijesti, naime tu negdje među nama čitateljima. Vrhunska književno-metastripovska esejistika koja demobilizira naš svakodnevno turbokičerski svijet.

**Krešimir Bagić, *Pogled iz Dubrave***, naslov je koji povezuje male naracije autorskog čitatelja s visokim poštovanjem postojanja mogućeg "nezavisnog", ali upućenog čitatelja. Bagić afirmira gust proces čitanja, ne navija ni za kakvo tržište, njegov tekst poznaje preliminarne podatke o autoru pojedinog lirskog naslova, ali ga zaokuplja samo sam tekst iz predmetne knjige. Eseji su formalno često prikazi i zahtjevna su afirmacija književne kritike, ali središnji i najopsežniji dio eseja je – esej procesa čitanja. Matoš i Slamnig su stalni, zvrkavi, a najstroži, orijentiri kretanja Bagićeva esejskog pisma, znači *Pogled iz Dubrave* vršno je polje hrvatskoga esejskog pisma!

**Branko Čegec** knjigom ***Talačka kriza*** najlucidnije i najpreciznije moguće promišlja loš tekst nepametnog svijeta, raskrinkava loše točke nacionalnog kulturnog teksta i u zamjenu nudi jedinstvenu količinu energije oporavka. Jedino što zagovara su intelektualna jasnoća i ontološka autentičnost, a svemu ostalom izriče snažnu kritiku. Ti su eseji hibridno pismo subjekta koji misli, koji rezigniranost briljantno dodaje intelektnom uvidu, a nevjericu ne ovjerava olako nego analizom daleko nadmašuje bilo koju olakost. Posve je iznimna moć mislene razvijenosti Čegecova esejističkog pisma, moć koja nacionalnoj kulturi šalje neautoritarno pismo politike najpojedinačnijeg i najpreciznijega pogleda.

**Darija Žilić** knjigom eseja ***Tropizmi 3*** energično nastavlja afirmirati spisateljice u njihovu niskobudžetnom korpusnom polju kulturnog svijeta, ali ovaj puta se naslovi autorica nalaze u organskom punom polju unutrašnjeg i vanjskog konteksta. Eseji afirmiraju lokalno i translokalno, ne zagovaraju olako ikakvo globalno, ali ovi eseji zavode mirnim odvajanjem priča o autorskim mjestima u kulturi od mjesta autorskih pisama u kretanju povijesti pisma. U pristupu svakom i autoru ili autorici Darija Žilić legurira pojmove za uvjetno rečeno teorijsko pismo koje implicira pojedini naslov ili opus kojemu taj naslov pripada. Darija Žilić optimalno pristaje na taj postupak prihvaćanja poetike kao onoga stanja koje upravo sam estetski predložak gradi. Tako knjiga *Tropizmi 3* nastavlja strategiju započetu u Meandarmediji, prvom Tropizmu, afirmirajući slobodu, odnosno strogo ne dopušta apriorni ili ikakav preduvjereni pristup. Eseji korektnosti i osvješćenja.

**Bernarda Katušić** u studijskim esejima ***Književno njihalo*** ne može prikriti znanstvenu opremu koja njen esejski subjekt rukovodi, ali ne može prikriti niti burnu i kondenzirano pokretljivu figurativnost mislenih rješenja koja zapravo klasičnoj književnoznanosti nisu draga i drži ih nediscipliniranima, a eseju su definitornima. Katušićkina figurativna kretanja između zbilje i stvarnosti, esejistično su dragocjena oprjeka i sugovor Dubravki Oraić Tolić u njenu višedesetljetnom osvjetljavanju Matošem – ukupnoga hrvatskoga književnog i kulturnog prostora. Katušićka nam također daje uvjetne figure bajke i autobiografije te medijalnosti, kojima možemo odčitavati i učiti čitati svoju estetsku, kulturnu i uljudbenu matricu, kako bismo hrvatsko nacionalno biće mislili suvislo, moderno, neotradicijski pribrano, bez prepuštanja ideji da je prekasno!

Zbirka pjesama **Franje Nagulova *Zimsko računanje vremena*** autokritično određuje subjekt koji ne mari za otračavanje sebe sama i svoje nemoći pred dominacijom divljaštva i gluposti. Dakako, ne mari niti za to da ikakvim slučajem tu dominaciju afirmira osim kao opasnu i prostačku, stoga pokazuje svojem pismu i to kako se može napokon moćnom jeziku dati punu slobodu gradnje svijeta kakvog, nažalost, ipak nema u vanjskoj fizici, ali zašto ne napraviti šarmantni alternativni svijet u kojem *opet neću biti glavnim junakom ali ću biti lijen, kreativno snažan i jezično moćan*. Nagulovljeva poezija ne srami se slabosti svoje pameti, jasno daje koncept zapričane i duhovite samosvijesti. Mlađi autor Nagulov već je učinkom blizak srednjoj dobi i dok se to spominje, želi se istaknuti visoka zrelost i sofisticiranost pisma, kao i mjesto te lirike u nacionalnom vrhu.

**Mateja Jurčević** u knjizi stihova ***Bijela vrata*** inventivnim jezično-stilskim, ritamskim i motivskim rješenjima osvježava arhetipske teme ljubavi i egzistencije do te mjere da otklanja svaku mogućnost čitateljskog zamora. Naslovom-posvetom Slavičekovim *Čudesnim bijelim vratima*autorica sugerira na kojoj je pjesničkoj *ostavštini* gradila svoj tekst, s naglaskom na glagolu *graditi*. Naime, izbor motiva i načini njihova ulančavanja kroz tekst svjedoče o ozbiljnoj i dobro promišljenoj gradnji koja ne trpi laka jezična rješenja ni jednostavnu kauzalnost lirske naracije. Iako najčešće u prostoru intimnih blizina svojih subjekata, Mateja Jurčević ne zapada u izričajni i fabularni patos i nudi stihove čija se retorička kombinatorika čini estetski i značenjski neiscrpivom, a svakako nesvakodnevnom u mlađemu hrvatskom pjesničkom pismu.

Poetski tekstovi **Branka Maleša** u zbirci ***Mutno*** podsjećaju, nakon devet godina od prošle njegove zbirke, na to tko su najznačajniji živući hrvatski pjesnici, dakle Branko Maleš i Danijel Dragojević. Hrvatska je poezija elita hrvatske književnosti, moderna i neotradicijski razvedena u briljantne rukavce, u kojima je Malešovo mjesto mjesto nastupa lirskoga tekstnog čarobnjaka koji neznatno tugaljivo afirmira nešto što olako zaboravljamo i brbljavo zakrčujemo krčanjem – afirmativnost samu, subjektivnost koja je vedra upravo kao na samim vrhovima rane hrvatske postmoderne iz pedesetih, odnosno u opusu genija vedrine Bore Pavlovića. U Malešovoj zbirci *Mutno* oksimoronske i neočekivane igre zadaju nam pravila kojih tek trebamo pokušati čitateljski biti dostojnima, jer upravo nas čitatelje, ponavljamo – afirmiraju. Knjigovni briljant internacionalnoga vrha hrvatske književnosti proteklog desetljeća!

**Zorica Radaković** u romanu ***Sanjarica*** bogato razvija kinetiku laži ili nadfikcijske fikcije, zanosa i sanjarenja kao analoški sustav koji zrcali prostačku svakodnevicu posve jeftinih i nadasve površnih i dapače uniženih vrijednosti egzistencije. Roman na označiteljskoj razini nosi uskličnost koja referira medijske membrane i filtere kroz koje se svijet svakodnevice kompromitira za kaznu zbog postavljanja profanih orijentira, nasuprot odsutnom mirnom nesvetom životu pune egzistencije. Iako fabularnom jednostavnošću blizak interesima realističnih tranzicijskih pisaca proteklog dvodesetljeća, roman je povremeno dubokih jezičnih igara koje se od proze ne bi očekivale, a postavljene su u prostoru od paradoksa/lirizma/, apsurda, pa sve do nadrealnosti. Raskrinkavanje zvjezdano-slavnog polja praznine.

**Luka Bekavac, *Galerija likovnih umjetnosti u Osijeku***, roman (knjiga priča) je koji nastavlja izvanredno pismo hrvatske proze smješteno u dinamični opus toga autora. Nezainteresiran za realizam dominantne kioskovsko-tranzicijske proze posljednjih dvadeset godina, Bekavac je sam izdvojeni vrh sofistikacije moderne proze. Njegove, nominalno, priče, i romaneskno su uvezane, to im ništa ne oduzima niti dodaje – tek čini profinjenu tiječnost, koja se naoko oslanja i na temu, ali puno više na stilistiku, na pismo koje uživa vlastitu odmetnutost od zbilje i od ikakve institucijske odgovornosti, pa oslobađa subjekt – zaigrano i mudro portretirano u blagoj i gotovo odsutnoj intonaciji Lyncha, Borgesa i ranog Tribusona. Melankolično mirni i oslobođeni Subjekt – i s jedne i s druge strane procesa čitanja. To je i fantastična sloboda za uopće najbolji ikada osječki usmeni esej, onaj marienbadovski esej Vlastimira Kusika.